Diari Oficial de la Generalitat Valenciana


Sumari del DOGV 8553, del 22-05-2019 (2019/4549)

RESOLUCIÓ de 25 d'abril de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 533/98-AIA Relleu.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8553

Data del DOGV
:   22-05-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/4549


Data del document
:   25-04-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Relleu
    * impacte ambiental

RESOLUCIÓ de 25 d'abril de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 533/98-AIA Relleu. [2019/4549]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 533/98-AIA Relleu.  
  
  
«Declaració d'impacte ambiental  
Vist l'expedient 533/98-AIA referent al projecte de Condicionament de la xarxa de reg major (marge esquerre), en el terme municipal de Relleu (Alacant), el promotor del qual és la Direcció General de Regadius i Estructures Agràries de la Conselleria d'Agricultura, Pesca i Alimentació.  
El projecte tècnic i l'estudi d'impacte ambiental els ha sigut remés la Direcció General de Regadius i Estructures Agràries de la Conselleria d'Agricultura, Pesca i Alimentació.  
L'objecte del projecte és el condicionament i millora dels regs tradicionals del marge esquerre del riu Amadòrio. Aquests regs comprenen la comunitat de regants del reg major, i abasten una superfície total de 300 ha.  
Els elements que componen l'obra són:  
- Assut.  
- Bassa del Molí.  
- Embassament I.  
- Pas inferior del barranc.  
- Embassament de terra (Embassament II).  
- Canonades.  
- Preses de reg.  
- Pas barranc de la Creu.  
Les obres a realitzar en l'assut consisteixen en el dragatge i protecció del vas de l'assut, i la impermeabilització de la presa de l'assut.  
  
El dragatge s'efectuarà mitjançant l'excavació, càrrega i transport dels depòsits del vas de l'assut. Una vegada dragat, es procedirà a la impermeabilització de la presa mitjançant un formigó armat especial amb additiu impermeabilitzant, després de sanejar i aplicar una lletada d'adherència.  
La protecció del vas es realitzarà mitjançant el seu revestiment amb una manta de geotèxtil, sobre la qual es col·locarà una escullera.  
Les obres a realitzar en la Bassa del Molí consisteixen a reparar les clivelles i escantells existents que ocasionen pèrdues apreciables en la seua capacitat d'emmagatzematge, així com arrossegaments dels talussos que circumden la seua coronació.  
La contenció dels talussos circumdants a la coronació es realitza mitjançant gabions de malla metàl·lica, perquè així permet un millor drenatge en cas de saturació del terreny. Per a facilitar el drenatge, la rasa d'ancoratge es projecta amb un desnivell longitudinal del 0,5 %, així com amb la col·locació d'un geotèxtil, que a més impedeix el rebliment dels gabions. L'excavació s'efectua manualment, a causa de la impossibilitat de condicionar un accés per a la maquinària.  
L'embassament, de 16.106,79 metres cúbics de capacitat, es projecta per a augmentar la capacitat de regulació en capçalera de la zona de reg, també anomenada reg de preferència. Aquest embassament es projecta en formigó armat per a maximitzar-ne la capacitat.  
La planta de l'embassament projectat té forma trapezoïdal amb una superfície interior de 2.054,57 m². Els tancaments es projecten verticals i amb una alçària total de 7,86 metres. L'embassament es construirà pràcticament enterrat, excepte en el parament de tancament i que actua com a presa.  
L'embassament es projecta de materials solts i dimensionat per a una capacitat total de 188.134,43 metres cúbics i una alçària de mur de 14 metres, amb la finalitat d'emmagatzemar-hi aigua en l'època hivernal i el seu aprofitament en les èpoques estivals.  
Per a donar continuïtat al llit que creua els terrenys on es projecta l'embassament II es projecta la canalització inferior del llit sota l'embassament projectat. Per a això es projecta una canonada d'acer corrugat de secció voltada de 203,5 m de longitud, 2,437 m de llum i 2,30 m de fletxa.  
El projecte tècnic i l'estudi d'impacte ambiental ha sigut sotmés a un període d'informació pública de 30 dies hàbils, a l'Ajuntament de Relleu mitjançant anunci publicat en el Butlletí Oficial de la Província núm. 171 de 29 de juliol de 1998.  
Segons certificat emés per la secretaria de l'Ajuntament de Relleu, durant el període d'informació pública no s'ha presentat cap al·legació.  
  
En l'estudi d'impacte ambiental es proposen les mesures correctores següents:  
- Reconstrucció de maçoneria.  
S'ha previst la reconstrucció de maçoneria, amb materials procedents de l'enderrocament d'antigues maçoneries, sense capserrat, ni incorporació de materials nous. La seua utilització serà fonamentalment en la reposició dels marges afectats per les rases de les conduccions.  
  
- Restauració vegetal de talussos.  
Aquesta mesura es preveu aplicar al costat del depòsit de formigó armat i, sobretot, en els talussos exteriors de l'embassament de terra. Es realitzarà mitjançant aportació de terra vegetal amb material retirat en el desbrossament de l'embassament, estés i perfilat sobre talús. Posteriorment es procedeix a la plantació del talús amb flora autòctona de la zona i una densitat mínima d'1 planta per metre quadrat. La plantació inclou aclotament anual, la mateixa plantació i el primer reg amb camió cisterna. La superfície total prevista a restaurar són 2.360 metres quadrats.  
- Restauració de les zones de cultiu afectades per les obres.  
Per a la restauració d'aquestes zones afectades pel pas de la maquinària i per l'ocupació dels apilaments de canonades, es preveuen dues actuacions:  
a) Anivellament i conreu de les terres ocupades per a tornar-les a l'estat original en què es trobaven abans d'iniciar-se les obres.  
b) Arrencada i trasllat a un altre punt de la parcel·la i replantació dels arbres afectats per la traça de les canonades.  
L'embassament de terra, ateses les seues característiques, de 177.348,6 metres cúbics de capacitat útil i 12 metres d'alçària màxima, es considera gran presa, per això caldrà complir la norma de construcció sismoresistent (Reial decret 2543/1994, de 29 de desembre), així mateix s'haurà de remetre a la Direcció General d'Interior un informe complementari al projecte, en el qual s'analitzen les repercussions sobre l'obra de la sismicitat de la zona, i les seues possibles conseqüències per a la població; el projecte quedarà sotmés a les disposicions que establisca l'organisme esmentat a la vista d'aquest informe.  
  
En la documentació presentada es fa referència al fet que en la zona ha d'aplicar-se per a construccions una acceleració sísmica de càlcul de 0,08 g per a un període t50 i 0,10 g per a un període t100.  
Cal complir també la instrucció espanyola per al projecte, construcció i explotació de grans preses (Ordre ministerial de 31.03.1967), i remetre el projecte a la Direcció General d'Obres Hidràuliques i Qualitat de les Aigües del Ministeri de Medi Ambient. Així mateix, haurà de procedir a la classificació de la presa en funció del seu risc potencial, d'acord amb les disposicions aplicables vigents.  
  
Les actuacions previstes en l'assut suposaran impactes negatius significatius en actuar en una zona de llit en un període de regeneració important, per la qual cosa les obres d'execució hauran de realitzar-se amb la mínima afecció al medi. Així s'estima que l'accés de la maquinària no implicarà l'obertura d'un nou accés, s'haurà de procedir a la zona de l'assut pel camí que accedeix des de la carretera a la Torre de les Maçanes fins als bancals existents, i des d'aquests baixar creant rampes de bancal a bancal, amb la posterior restauració al seu estat original.  
En la zona hi ha exemplars de Myrtus communis que haurien d'aprofitar en la restauració de la zona. Per a això es procedirà al seu trasplantament en una zona habilitada per al seu manteniment i conservació fins al seu aprofitament posterior.  
Al costat de l'assut (aigües avall) s'observa la presència d'una tolla que pot representar un important hàbitat per a diferents tipus d'amfibis (ofegabous, etc.) es realitzaran les obres sense que es veja afectat.  
  
Els talussos exteriors de l'embassament de terra es revegetaran amb una densitat de plantació de 4-6 unitats per metre quadrat amb una varietat d'espècies com Myrtus communis, Rosmarinus officinalis, Thymus ssp., Lavandula latifolia, Stipa tenacissima, etc. Hauran d'aplicar-se totes les mesures (regs, reposició de falles, etc.) que garantisquen el desenvolupament i manteniment.  
Vist que la zona on es realitzaran les actuacions s'estima de valor per a l'avifauna, especialment espècies protegides, s'hauran de planificar les obres de manera que no coincidisquen amb els períodes de nidificació-reproducció d'aquestes, sobretot l'ús d'explosius.  
  
Tant en l'embassament I i l'embassament II, s'haurà de disposar almenys en un dels talussos interiors material de tipus rugós amb la finalitat de facilitar l'eixida d'animals en cas de caiguda o entrada en l'embassament.  
Consultada la documentació existent en aquesta conselleria sobre normes subsidiàries de Relleu, s'observa que al llarg del riu Amadòrio, zona d'actuació de part de les obres, s'enclaven diverses fites de protecció, per la qual cosa les obres tindran en compte aquest fet i no afectar en cap moment a aquests.  
El projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprenen de l'article 5é de la Llei d'impacte ambiental i concordants del seu reglament.  
En l'expedient s'han observat els tràmits previstos en el Decret 162/90, del 15 d'octubre, del Consell de la Generalitat Valenciana pel qual s'aprova el Reglament d'impacte ambiental; en la Llei 2/1989, de 3 de març, de la Generalitat Valenciana i en les altres disposicions que li són aplicables.  
L'article cinqué de la Llei 2/1989 atribueix la competència a l'òrgan ambiental, per a la declaració d'impacte ambiental dels projectes als quals s'aplique aquesta llei.  
El Reglament orgànic i funcional de la Conselleria de Medi Ambient, aprovat mitjançant Decret 36/1997, de 26 de febrer, del Consell de la Generalitat Valenciana atribueix a la Direcció General de Desenvolupament Sostenible la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent  
  
Declaració d'impacte ambiental  
  
Primer  
Estimar acceptable, als sols efectes mediambientals i sense perjudici de les autoritzacions sectorials que li siguen aplicables, el projecte de Condicionament de la xarxa de reg major (marge esquerre), en el terme municipal de Relleu (Alacant) el promotor del qual és la Direcció General de Regadius i Estructures Agràries de la Conselleria d'Agricultura, Pesca i Alimentació, atenent el que es disposa en l'estudi d'impacte ambiental i sempre que es complisquen les condicions següents:  
  
1. Cal complir la instrucció espanyola per al projecte, construcció i explotació de grans preses (Ordre ministerial de 31 de març de 1967, i remetre el projecte a la Direcció General d'Obres Hidràuliques i Qualitat de les Aigües del Ministeri de Medi Ambient. Així mateix s'haurà de procedir a la classificació de la presa en funció del seu risc potencial, d'acord amb les disposicions aplicables vigents.  
  
Caldrà complir la norma de construcció sismoresistent (Reial decret 2543/1994, de 29 de desembre), i enviar, així mateix, a la Direcció General d'Interior un informe complementari al projecte, en el qual s'analitzen les repercussions sobre l'obra de la sismicitat de la zona, i les seues possibles conseqüències per a la població; el projecte quedarà sotmés a les disposicions que establisca l'organisme esmentat a la vista d'aquest informe.  
2. Així s'estima que l'accés de la maquinària no implicarà obertura d'un nou accés, i s'haurà de procedir a la zona de l'assut pel camí que accedeix des de la carretera a la Torre de les Maçanes fins als bancals existents, i des d'aquests baixar creant rampes de bancal a bancal, amb la posterior restauració als seu estat original.  
La restauració en aquest enclavament ha de dur-se a terme de forma exhaustiva amb la finalitat que quede integrat en l'entorn utilitzant materials propis de l'entorn, vegetació i acabats concordes al valor de la zona.  
No es podrà realitzar abocament de cap mena al llit ni a l'entorn, s'haurà de recollir i traslladar a abocador autoritzat.  
No s'afectarà en cap cas (abocaments, pols, etc.) la tolla que hi ha al costat de l'assut.  
3. Els talussos exteriors de l'embassament de terra es revegetaran amb una densitat de plantació de 4-6 unitats per metre quadrat amb una varietat d'espècies com Myrtus communis, Rosmarinus officinalis, Thymus ssp., Lavandula latifolia, Stipa tenacissima, etc. Hauran d'aplicar-se totes les mesures (regs, reposició de falles, etc.) que garantisquen el desenvolupament i manteniment.  
En aquest embassament podria plantejar-se, atés que se situa en un enclavament agrícola amb terrasses amb murs de maçoneria, la integració amb la creació de talussos amb murs de maçoneria que a més facilitarà l'estabilitat de l'embassament.  
4. S'hauran de planificar les obres de manera que no coincidisquen amb els períodes de nidificació-reproducció de les aus, sobretot l'ús d'explosius.  
Tant en l'embassament I i l'embassament II, s'haurà de disposar almenys en un dels talussos interiors material de tipus rugós amb la finalitat de facilitar l'eixida d'animals en cas de caiguda o entrada en l'embassament. Aquestes eixides podran ser rampes de fusta o teles de sac, etc.  
Si es procedeix al tancament de la bassa i embassaments, s'hauran d'incloure xicotets passos en la base de la tanca (blocs de formigó on es recolza la tanca), que permeta l'accés d'amfibis. En el cas de la Bassa del Molí es mantindrà el substrat depositat en el fons per a posteriorment tornar-lo a depositar.  
Ha d'evitar-se l'abocament de substàncies algicides.  
5. Els materials sobrants que no s'aprofiten en les obres es recolliran i traslladaran a abocador controlat.  
6. Haurà d'establir-se un programa de vigilància ambiental que realitze el seguiment de la restauració de les obres i presentar-lo en aquesta direcció general.  
7. Si durant el procés d'execució de les obres de la xarxa de reg, es troben restes paleontològiques, arqueològiques o etnogràfiques, el titular haurà de posar el fet en coneixement de la Conselleria de Cultura, de manera immediata, i adoptar les mesures pertinents amb vista a la seua protecció i conservació.  
  
Segon  
Notificar als interessats que contra la present resolució, per ser un acte de tràmit que no posa fi al procediment ni produeix indefensió, no es pot interposar recurs; sense perjudici d'utilitzar els mitjans que en defensa del seu dret s'estimen pertinents.  
  
Tercer  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que es disposa en l'art. 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
  
València, 5 de gener de 1999.- El director general de Desenvolupament Sostenible: Ricardo Jiménez Peydró.»  
  
València, 25 d'abril de 2019.- El director general de Medi Natural i d'Avaluació Ambiental: Antoni Marzo i Pastor.